CELEX: 32014D0927
Language: ro
Date: 2014-12-17 00:00:00
Title: 2014/927/UE: Decizia de punere în aplicare a Comisiei din 17 decembrie 2014 de modificare a Deciziei 2013/770/UE pentru a transforma „Agenția Executivă pentru Consumatori, Sănătate și Alimente” în „Agenția Executivă pentru Consumatori, Sănătate, Agricultură și Alimente”

18.12.2014   
            
            
               RO
            
            
               Jurnalul Oficial al Uniunii Europene
            
            
               L 363/183
            
         DECIZIA DE PUNERE ÎN APLICARE A COMISIEI
   din 17 decembrie 2014
   de modificare a Deciziei 2013/770/UE pentru a transforma „Agenția Executivă pentru Consumatori, Sănătate și Alimente” în „Agenția Executivă pentru Consumatori, Sănătate, Agricultură și Alimente”
   
      (2014/927/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (1), în special articolul 3,
   întrucât:
   
               (1)
            
            
               Prin Decizia de punere în aplicare 2013/770/UE a Comisiei (2), Comisia a creat Agenția Executivă pentru Consumatori, Sănătate și Alimente (denumită în continuare „agenția”), căreia i-a încredințat gestionarea programelor Uniunii în domeniul protecției consumatorilor și al sănătății pentru perioada 2014-2020, precum și gestionarea măsurilor de formare profesională în domeniul siguranței alimentare care fac obiectul Directivei 2000/29/CE a Consiliului (3) și al Regulamentului (CE) nr. 882/2004 al Parlamentului European și al Consiliului (4). Agenția și-a demonstrat eficacitatea și eficiența.
            
         
               (2)
            
            
               În comunicarea sa din 29 iunie 2011 intitulată „Un buget pentru Europa 2020” (5), Comisia a propus utilizarea opțiunii de a recurge pe scară mai largă la agențiile executive existente pentru punerea în aplicare a programelor Uniunii în următorul cadru financiar multianual.
            
         
               (3)
            
            
               Gestionarea acțiunilor de informare și promovare referitoare la produsele agricole puse în aplicare pe piața internă și în țările terțe în temeiul Regulamentului (UE) nr. 1144/2014 al Parlamentului European și al Consiliului (6) presupune implementarea unor proiecte cu caracter tehnic care nu implică decizii de natură politică și care necesită un nivel ridicat de expertiză tehnică și financiară pe întregul ciclu de viață al proiectului.
            
         
               (4)
            
            
               Analiza costuri-beneficii (7) realizată în conformitate cu articolul 3 alineatul (1) din Regulamentul (CE) nr. 58/2003, pentru a evalua costurile și beneficiile reprezentate de delegarea către agenții executive a unor părți ale programelor de cheltuieli ale Uniunii pentru perioada 2014-2020, s-a referit la gestionarea sarcinilor în conformitate cu Regulamentul (UE) nr. 1144/2014. Analiza costuri-beneficii a fost adaptată de Comisie pentru a se obține noi creșteri ale eficienței și completată, la nivelul Comisiei, prin reduceri suplimentare de personal, pentru a se putea asigura neutralitatea bugetară globală, compensând creșterea cheltuielilor aferente resurselor umane suplimentare din cadrul agențiilor executive printr-o reducere a nivelului resurselor corespunzătoare din cadrul Comisiei. Acest exercițiu inclusese deja resursele aferente delegării respectivului program. Analiza costuri-beneficii a arătat că încredințarea către agenție a anumitor sarcini de implementare privind acțiunile de informare și de promovare referitoare la produsele agricole ar genera beneficii calitative și cantitative semnificative în comparație cu scenariul gestionării interne de către Comisie a acestor aspecte. Din punct de vedere tematic, aceste sarcini sunt în conformitate cu mandatul și cu misiunea agenției. Agenția a acumulat deja competență, pricepere și capacități care sunt direct relevante pentru aceste sarcini. Având în vedere dimensiunea sa relativ mică, agenția este în măsură să își asume sarcini legate de un program care are un mod de gestionare similar. În plus, gestionarea prin intermediul agenției va spori vizibilitatea intervenției Uniunii în acest domeniu. Noile sarcini pot fi realizate utilizând canalele de comunicare și de informare existente ale agenției. În plus, preluând noile sarcini, agenția va gestiona bugete mai mari, iar dimensiunile sale vor crește până la un nivel care va implica noi sinergii.
            
         
               (5)
            
            
               Ca urmare a calendarului de adoptare a Regulamentului (UE) nr. 1144/2014, mandatul agenției prevăzut de Decizia de punere în aplicare 2013/770/UE nu include delegarea acestui nou program.
            
         
               (6)
            
            
               Pentru a reflecta aceste sarcini suplimentare, agenția ar trebui să devină Agenția Executivă pentru Consumatori, Sănătate, Agricultură și Alimente.
            
         
               (7)
            
            
               Prin urmare, Decizia de punere în aplicare 2013/770/UE ar trebui modificată în consecință.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului pentru agenții executive,
            
         ADOPTĂ PREZENTA DECIZIE:
   Articol unic
   Decizia de punere în aplicare 2013/770/UE se modifică după cum urmează:
   
               1.
            
            
               Articolul 1 se înlocuiește cu următorul text:
               „Articolul 1
               Înființare
               Se înființează Agenția executivă pentru consumatori, sănătate, agricultură și alimente (denumită în continuare «agenția»), care înlocuiește și succedă agenției executive înființate prin Decizia 2004/858/CE, de la 1 ianuarie 2014 până la 31 decembrie 2024, statutul ei fiind reglementat în Regulamentul (CE) nr. 58/2003.”
            
         
               2.
            
            
               La articolul 3 alineatul (1) primul paragraf, se adaugă următoarea literă (d):
               
                           „(d)
                        
                        
                           acțiunile de informare și promovare referitoare la produsele agricole puse în aplicare pe piața internă și în țările terțe.”
                        
                     
         
      Adoptată la Bruxelles, 17 decembrie 2014.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 11, 16.1.2003, p. 1.
   
      (2)  Decizia de punere în aplicare 2013/770/UE a Comisiei din 17 decembrie 2013 de instituire a Agenției executive pentru consumatori, sănătate și alimente și de abrogare a Deciziei 2004/858/CE (JO L 341, 18.12.2013, p. 69).
   
      (3)  Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, p. 1).
   
      (4)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).
   
      (5)  Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor — Un buget pentru Europa 2020, COM(2011) 500 final.
   
      (6)  Regulamentul (UE) nr. 1144/2014 al Parlamentului European și al Consiliului din 22 octombrie 2014 privind acțiunile de informare și promovare referitoare la produsele agricole puse în aplicare pe piața internă și în țările terțe și de abrogare a Regulamentului (CE) nr. 3/2008 al Consiliului (JO L 317, 4.11.2014, p. 56).
   
      (7)  Analiza costuri-beneficii a delegării către agenții executive a anumitor sarcini de implementare a programelor Uniunii în perioada 2014-2020 (Raport final, 19 august 2013).